ตามคาด! ILINK พุ่งปรี๊ด 25% รับงานก่อสร้าง AOT โบรกฯ ชู top pick กลุ่ม
ตามคาด! ILINK พุ่งปรี๊ด 25% รับงานก่อสร้าง AOT ด้าน บล.เมย์แบงก์ กิมเอ็ง แนะซื้อให้เป้า 21.20 บ. ชูเป็น top pick กลุ่ม ICT โดยล่าสุด เวลา 10.14 น. อยู่ที่ 18.50 บ. บวก 3.70 บ. หรือ 25% มูลค่าซื้อขาย 183.93 ลบ.
22 มิ.ย. 2559

ผู้สื่อข่าวรายงานว่าราคาหุ้นบริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ณ เวลา 10.14 น. อยู่ที่ระดับ 18.50 บาท บวก 3.70 บาท หรือ 25% สูงสุด 19.00 บาท ต่ำสุด 18.20 บาท ด้วยมูลค่าซื้อขาย 183.93 ล้านบาท
 
โดยราคาหุ้นปรับตัวขึ้นแรง หลังจากที่บริษัทคว้างานก่อสร้างระบบสาธารณูปโภค C3 มูลค่างานประมาณ 1,983 ล้านบาท ของท่าอากาศยานไทย จำกัด (มหาชน) หรือ AOT (งานสุวรรณภูมิเฟส 2) โดยมูลค่างานดังกล่าวแบ่งเป็นของ ILINK จำนวน 1 พันล้านบาท และอีก 983 ล้านบาท เป็นของบริษัทพันธมิตร(หจก.สามประสิทธ์) สำหรับงานที่ ILINK ได้รับมาจะอยู่ในส่วนของซับสเตชั่น(สถานีย่อย)-การเก็บสายไฟลงดิน คาดอัตรากำไรสุทธิสำหรับโครงการสนี้จะอยู่ที่ราว 15-17%
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ (22มิ.ย.) ว่า แนะนำ “ซื้อ” ILINK ราคาเป้าหมายอยู่ที่ 21.20 บาทต่อหุ้น เพื่อลุ้นกับการฟื้นตัวของผลประกอบการ 6 ไตรมาสติดกัน ตั้งแต่ไตรมาส 3/59-60 หนุนโดย
1) การฟื้นตัวของธุรกิจ EPC (เมื่อวันที่ 21 มิ.ย.59 ชนะงานการท่าฯ 1.9 พันล้านบาท และสมมติให้ชนะงานใหญ่อีก 1 งานในครึ่งปีหลัง59 จากเป้าเข้าประมูลรวม 3 งานปีนี้
2) การเริ่มต้นเก็บเกี่ยวกำไรที่กำไรไต่ขึ้นอย่างมีนัยสำคัญของบริษัทลูก ITEL ประเมินมูลค่าเหมาะสม ILINK ปี 2560ที่ 21.20 บาทต่อหุ้น (อิง sum of the part) ซึ่งเลือก ILINK เป็น top pick ของกลุ่ม ICT แทน BIG จากราคาปัจจุบันให้ upside แรก 43%